CELEX: 62019CO0670
Language: da
Date: 2020-02-27 00:00:00
Title: Domstolens kendelse (Sjette Afdeling) af 27. februar 2020.#Gardinia Home Decor GmbH mod Hauptzollamt Ulm.#Anmodning om præjudiciel afgørelse indgivet af Finanzgericht Baden-Württemberg.#Præjudiciel forelæggelse – artikel 99 i Domstolens procesreglement – forordning (EØF) nr. 2658/87 – toldunion og den fælles toldtarif – tarifering – den kombinerede nomenklatur – underposition 8302 41 90 – gardinstænger af metal.#Sag C-670/19.

DOMSTOLENS KENDELSE (Sjette Afdeling)
   27. februar 2020 (
         *1
      )
   »Præjudiciel forelæggelse – artikel 99 i Domstolens procesreglement –forordning (EØF) nr. 2658/87 – toldunion og den fælles toldtarif – tarifering – den kombinerede nomenklatur – underposition 83024190 – gardinstænger af metal«
   I sag C-670/19,
   angående en anmodning om præjudiciel afgørelse i henhold til artikel 267 TEUF, indgivet af Finanzgericht Baden-Württemberg (domstol i skatte- og afgiftsretlige sager i Baden-Württemberg, Tyskland) ved afgørelse af 9. april 2019, indgået til Domstolen den 10. september 2019, i sagen:
   
      Gardinia Home Decor GmbH
   
   mod
   
      Hauptzollamt Ulm,
   
   har
   DOMSTOLEN (Sjette Afdeling),
   sammensat af afdelingsformanden, N. Jääskinen (refererende dommer) og dommerne M. Safjan og C. Toader,
   generaladvokat: E. Tanchev,
   justitssekretær: A. Calot Escobar,
   idet Domstolen efter at have hørt generaladvokaten har besluttet at træffe afgørelse ved begrundet kendelse i overensstemmelse med artikel 99 i Domstolens procesreglement,
   afsagt følgende
   
      Kendelse
   
   
            1
         
         
            Anmodningen om præjudiciel afgørelse vedrører fortolkningen af den kombinerede nomenklaturs (herefter »KN«) underposition 83024190, der er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT 1987, L 256, s. 1), som ændret ved Kommissionens forordning (EU) nr. 861/2010 af 5. oktober 2010 (EUT 2010, L 284, s. 1).
         
      
            2
         
         
            Denne anmodning er indgivet i forbindelse med en tvist mellem Gardinia Home Decor GmbH og Hauptzollamt Ulm (hovedtoldkontoret i Ulm, Tyskland) (herefter »hovedtoldkontoret«) vedrørende tarifering af varer af metal, der indføres som gardinstænger.
         
      
      Retsforskrifter
   
   
      
         HS og de forklarende bemærkninger til HS
      
   
   
            3
         
         
            Det harmoniserede varebeskrivelses- og varenomenklatursystem (herefter »HS«), der er udarbejdet af Verdenstoldorganisationen (WCO), blev indført ved den internationale konvention om det harmoniserede varebeskrivelses- og varenomenklatursystem, som på Det Europæiske Økonomiske Fællesskabs vegne blev indgået i Bruxelles den 14. juni 1983 og godkendt med sin ændringsprotokol af 24. juni 1986 ved Rådets afgørelse 87/369/EØF af 7. april 1987 (EFT 1987, L 198, s. 1).
         
      
            4
         
         
            Det fremgår af de sagsakter, som Domstolen er i besiddelse af, at den relevante affattelse af HS-nomenklaturen i lyset af de i hovedsagen omhandlede faktiske omstændigheder, som fandt sted mellem den 13. og den 26. april 2011, er den, der trådte i kraft den 1. januar 2007.
         
      
            5
         
         
            HS-nomenklaturen indeholder en underopdeling med overskriften »Almindelige tariferingsbestemmelser vedrørende [HS]«, som bestemmer følgende:
            »Tariferingen af varer i den kombinerede [HS-]nomenklatur sker efter følgende regler:
            
                     1.
                  
                  
                     Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.
                  
               
                     2.
                  
                  
                     
                              a)
                           
                           
                              Når en bestemt vare nævnes i en positionstekst, omfatter positionen også ukomplette eller ufærdige varer af den omhandlede art, for så vidt de fremtræder som i det væsentlige komplette eller færdige varer. Positionen omfatter endvidere varer af den pågældende art (herunder ukomplette eller ufærdige varer, som efter denne bestemmelse tariferes som komplette eller færdige varer), når de foreligger i adskilt eller ikke samlet stand.
                           
                        
               […]«
         
      
            6
         
         
            HS-nomenklaturens kapitel 83 har titlen »Diverse varer af uædle metaller«. Bestemmelse 1, der findes under denne overskrift, bestemmer: »I dette kapitel skal dele af uædle metaller tariferes i samme position som de varer, hvortil de er bestemt. Varer af jern eller stål henhørende under pos. 73.12, 73.15, 73.17, 73.18 eller 73.20, samt tilsvarende varer af andre uædle metaller (kapitel 74-76 og 78-81), betragtes dog ikke som dele af varer henhørende under dette kapitel.«
         
      
            7
         
         
            HS-nomenklaturens pos. 8302, som findes i dette kapitel, er opbygget på følgende måde:
            
                        8302
                     
                     
                         
                     
                     
                        Beslag, tilbehør og lignende varer, af uædle metaller, til møbler, døre, trapper, vinduer, rullegardiner, persienner, karrosserier, sadelmagerarbejder, kufferter, kister og lign.; knager og knagerækker, hyldeknægte og lign, af uædle metaller; møbelruller med beslag, af uædle metaller; automatiske dørlukkere, af uædle metaller
                     
                  
                         
                     
                     
                        8302 10
                     
                     
                        – Hængsler
                     
                  
                         
                     
                     
                        8302 20
                     
                     
                        – Møbelruller
                     
                  
                         
                     
                     
                        8302 30
                     
                     
                        – Andre beslag, tilbehør og lignende varer til motorkøretøjer
                     
                  
                         
                     
                     
                         
                     
                     
                        – Andre beslag, tilbehør og lignende varer:
                     
                  
                         
                     
                     
                        8302 41
                     
                     
                        – – Til bygninger
                     
                  
                         
                     
                     
                        8302 42
                     
                     
                        – – Til møbler
                     
                  
                         
                     
                     
                        8302 49
                     
                     
                        – – I andre tilfælde
                     
                  
                         
                     
                     
                        8302 50
                     
                     
                        – Knager og knagerækker, hyldeknægte og lign.
                     
                  
                         
                     
                     
                        8302 60
                     
                     
                        – Automatiske dørlukkere
                     
                  
      
            8
         
         
            De forklarende bemærkninger til HS er udarbejdet af WCO i overensstemmelse med bestemmelserne i den internationale konvention om det harmoniserede varebeskrivelses- og varenomenklatursystem.
         
      
            9
         
         
            I den affattelse, der blev vedtaget i løbet af 2007, hedder det i de forklarende bemærkninger til HS vedrørende pos. 8302:
            »Denne position omfatter almindelige beslag og lignende tilbehør af uædle metaller, som i vid udstrækning anvendes til møbler, døre, vinduer, karrosseriarbejder mv. Varer af denne art forbliver under positionen, selv om de er bestemt til særlige formål (fx dørhåndtag eller hængsler til automobiler). Positionen omfatter derimod ikke varer, som fx vinduesrammer eller stillemekanismer til drejestole, der udgør en væsentlig bestanddel af en anden vares konstruktion.
            Positionen omfatter bl.a:
            […]
            
                     D)
                  
                  
                     Beslag, tilbehør og lignende varer til bygninger[.]
                     Denne gruppe omfatter bl.a.:
                     […]
                     
                              5)
                           
                           
                              Beslag til gardiner, persienner eller portierer (fx stænger, rør, rosetter, konsoller, spændebånd, kvastholdere, klemmer, glide- eller løberinge); kroge, kulisser og holdere til snore til persienner og lign.; beslag til trappetrin; tæppeholdere til trapper samt gelænderkugler.
                              Stænger og rør, anvendelige som gardinstænger eller beslag til trappetrin mv, skåret i afpassede længder og blot gennemborede, tariferes efter metallets beskaffenhed.
                           
                        […]«
                  
               
      
      
         KN og de forklarende bemærkninger til KN
      
   
   
            10
         
         
            Toldtarifering af varer, der indføres i Den Europæiske Union, fastsættes efter KN. Denne sidstnævnte gengiver HS’ positioner og sekscifrede underpositioner, idet det syvende og ottende ciffer er underinddelinger, der er specifikke for KN.
         
      
            11
         
         
            Artikel 12 i forordning nr. 2658/87 bestemmer, at Europa-Kommissionen hvert år vedtager en forordning indeholdende en fuldstændig udgave af KN sammen med de tilhørende autonome og bundne toldsatser, således som den følger af de foranstaltninger, som er vedtaget af Rådet eller Kommissionen. Denne forordning offentliggøres i Den Europæiske Unions Tidende senest den 31. oktober, og den anvendes fra den 1. januar det følgende år.
         
      
            12
         
         
            Det fremgår af de sagsakter, som Domstolen er i besiddelse af, at den affattelse af KN, der finder anvendelse på de i hovedsagen omhandlede faktiske omstændigheder, er den, der følger af forordning nr. 861/2010, som trådte i kraft den 1. januar 2011.
         
      
            13
         
         
            KN’s første del, der indeholder indledende bestemmelser, omfatter et afsnit I, som indeholder de almindelige bestemmelser, herunder underafsnit A med overskriften »Almindelige tariferingsbestemmelser vedrørende [KN]«, der bestemmer følgende:
            »Tariferingen af varer i [KN] sker efter følgende regler:
            
                     1.
                  
                  
                     Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.
                  
               
                     2.
                  
                  
                     
                              a)
                           
                           
                              Når en bestemt vare nævnes i en positionstekst, omfatter positionen også ukomplette eller ufærdige varer af den omhandlede art, for så vidt de fremtræder som i det væsentlige komplette eller færdige varer. Positionen omfatter endvidere varer af den pågældende art (herunder ukomplette eller ufærdige varer, som efter denne bestemmelse tariferes som komplette eller færdige varer), når de foreligger i adskilt eller ikke samlet stand.
                           
                        
               […]«
         
      
            14
         
         
            KN’s anden del, med overskriften »Toldtariffen«, omfatter et afsnit XV vedrørende »uædle metaller og varer deraf«. Bestemmelse 2, der findes under dette afsnits overskrift, har følgende ordlyd:
            »Ved »dele til almindelig anvendelse« forstås overalt i nomenklaturen følgende:
            […]
            c) De i pos. 8301, 8302, […] nævnte varer […]
            I kap. 73-76 […] (undtagen i pos. 7315) omfatter betegnelsen »dele« ikke dele til almindelig anvendelse som defineret ovenfor.
            Medmindre andet følger af forannævnte bestemmelser og af bestemmelse 1 til kapitel 83, omfatter kap. 72-76 […] ikke varer, der kan henføres til kap. 82 og 83.«
         
      
            15
         
         
            Det nævnte afsnit indeholder et kapitel 73 med overskriften »Varer af jern og stål«. KN-pos.7306, der henhører under dette kapitel, er opbygget på følgende måde:
            
                        7306
                     
                     
                        Andre rør og hule profiler (fx svejsede, nittede eller på lignende måde lukkede eller kun med sammensluttede kanter), af jern og stål
                     
                  
                         
                     
                     
                        – Rør, af den art der anvendes til olie- og gasrørsledninger
                     
                  
                        […]
                     
                     
                         
                     
                  
                         
                     
                     
                        – Foringsrør og produktionsrør, af den art der anvendes ved udvinding af olie og gas
                     
                  
                        […]
                     
                     
                         
                     
                  
                        7306 30
                     
                     
                        – andre svejsede rør, med cirkulært tværsnit af jern og ulegeret stål
                     
                  
                         
                     
                     
                        – – Præcisionsrør, med godstykkelse
                     
                  
                        7306 30 11
                     
                     
                        – – – 2 mm og derunder
                     
                  
                        7306 30 19
                     
                     
                        – – – over 2 mm
                     
                  
                         
                     
                     
                        – – Andre rør
                     
                  
                         
                     
                     
                        – – – Gevindrør (med gevind eller gevindskæring)
                     
                  
                        […]
                     
                     
                         
                     
                  
                         
                     
                     
                        – – – Andre rør, med udvendig diameter
                     
                  
                         
                     
                     
                        – – – –168,3 mm og derunder
                     
                  
                        7306 30 72
                     
                     
                        – – – – – Forzinkede
                     
                  
                        7306 30 77
                     
                     
                        – – – – – I andre tilfælde
                     
                  
                        7306 30 80
                     
                     
                        – – – – over 168,3 mm, men ikke over 406,4 mm
                     
                  
      
            16
         
         
            Afsnit XV indeholder også et kapitel 83 med overskriften »Diverse varer af uædle metaller«. KN-pos.8302, der henhører under dette kapitel, er opbygget på følgende måde:
            
                        8302
                     
                     
                        Beslag, tilbehør og lignende varer af uædle metaller til møbler, døre, trapper, vinduer, rullegardiner, karrosserier, sadelmagerarbejder, kufferter, kister og lign.; knager og knagerækker, hyldeknægte og lign., af uædle metaller; møbelruller med beslag, af uædle metaller; automatiske dørlukkere, af uædle metaller:
                     
                  
                        8302 10 00
                     
                     
                        – Hængsler
                     
                  
                        8302 20 00
                     
                     
                        – Møbelruller
                     
                  
                        8302 30 00
                     
                     
                        – Andre beslag, tilbehør og lignende varer til motorkøretøjer
                     
                  
                         
                     
                     
                        – Andre beslag, tilbehør og lignende varer:
                     
                  
                        8302 41
                     
                     
                        – – Til bygninger:
                     
                  
                        8302 41 10
                     
                     
                        – – – Til døre, undtagen glasdøre
                     
                  
                        8302 41 50
                     
                     
                        – – – Til vinduer og glasdøre
                     
                  
                        8302 41 90
                     
                     
                        – – – Andre
                     
                  
                        8302 42 00
                     
                     
                        – – Til møbler
                     
                  
                        8302 49 00
                     
                     
                        – – Andre
                     
                  
                        8302 50 00
                     
                     
                        – Knager og knagerækker, hyldeknægte og lign.
                     
                  
                        8302 60 00
                     
                     
                        – Automatiske dørlukkere
                     
                  
      
            17
         
         
            De varer, der tariferes i alle underpositionerne til pos. 8302, er toldpligtige med en bunden sats på 2,7%.
         
      
            18
         
         
            De forklarende bemærkninger til KN fra Kommissionens meddelelse, der blev offentliggjort den 6. maj 2011 (EUT 2011, C 137, s. 1, herefter »de forklarende bemærkninger til KN«), vedrører KN i den affattelse, der følger af forordning nr. 861/2010. Denne udgave af de nævnte bestemmelser indeholder oplysninger vedrørende KN-underposition 8302, men alene for så vidt angår begrebet »Møbelruller« i den forstand, hvori udtrykket er anvendt i underposition 83022000.
         
      
      Tvisten i hovedsagen og de præjudicielle spørgsmål
   
   
            19
         
         
            Den 13., 15. og 26. april 2011 indførte Gardinia Home Decor gardinstænger af metal i forskellige længder, som var hule og svejset på langs, som havde et ensartet cirkelformet tværsnit på 16 eller 20 mm, og hvis overflader var enten lakerede eller galvaniserede, fra Kina til EU. Disse stænger var i det land, hvor de var fremstillet, emballeret enkeltvis i folie og forsynet med et mærke, hvoraf bestemmelsen til brug som gardinstænger fremgik, og de var i hver ende lukket med en plastprop, der skulle beskytte stængerne mod beskadigelse under transport og udstilling, men som også kunne anvendes i stedet for et dekorativt endestykke, der i givet fald skulle købes separat.
         
      
            20
         
         
            De nævnte stænger indgik i et modulopbygget system, hvor kunderne kunne sammensætte et gardinstangssæt fra forskellige bestanddele (stang, endestykke, forbindelsesstykke, holder og ringe). De blev pakket i kartoner og indført i EU’s område dels separat, dels sammen med andre dele i det modulopbyggede system i forskellige mængder, der ikke svarede til antallet af gardinstænger.
         
      
            21
         
         
            Ved angivelsen af disse varer til overgang til fri omsætning angav Gardinia Home Decor varekode 8302 4200 900 i den nationale elektroniske toldtarif (herefter »ET«) svarende til »andre beslag, tilbehør og lignende varer, til møbler«, henholdsvis ET-varekode 8302 4900 900 svarende til »andre beslag, tilbehør og lignende varer«, hvilke varer er toldpligtige med 2,7%.
         
      
            22
         
         
            Efter en toldkontrol fandt kontrolenheden, at de omhandlede gardinstænger skulle tariferes som »andre svejsede rør af jern og ulegeret stål« under ET-varekode 7306 3077 800 og således i princippet fritages fra told. Imidlertid fandt en antidumpingtold på 90,6% anvendelse på navnlig import af visse svejsede rør af jern og ulegeret stål, som henhørte under varekode 73063077 i KN, og som havde oprindelse i Kina, i medfør af artikel 1 i Rådets forordning (EF) nr. 1256/2008 af 16. december 2008 om indførelse af en endelig antidumpingtold på import af visse svejsede rør af jern og ulegeret stål, med oprindelse i Belarus, Folkerepublikken Kina og Rusland, efter en procedure i henhold til artikel 5 i forordning (EF) nr. 384/96, med oprindelse i Thailand efter en udløbsundersøgelse i henhold til artikel 11, stk. 2, i samme forordning, med oprindelse i Ukraine efter en udløbsundersøgelse i henhold til artikel 11, stk. 2, og en interimsundersøgelse i henhold til artikel 11, stk. 3, i samme forordning, og om afslutning af procedurerne i relation til import af samme vare med oprindelse i Bosnien-Hercegovina og Tyrkiet (EUT 2008, L 343, s. 1).
         
      
            23
         
         
            Ved en afgørelse af 5. marts 2014 godkendte hovedtoldkontoret bl.a. den af kontrolenheden foretagne tarifering og fastsatte ved efteropkrævning en antidumpingtold på 7957,51 EUR for de i løbet af kontrolperioden indførte gardinstænger. Desuden afviste hovedtoldkontoret ved en afgørelse af 28. november 2016 en klage fra Gardinia Home Decor over afgørelsen om fastsættelse af antidumpingtold.
         
      
            24
         
         
            Herefter anlagdes sag ved Finanzgericht Baden-Württemberg (domstol i skatte- og afgiftsretlige sager i Baden-Württemberg, Tyskland) til prøvelse af denne sidstnævnte afgørelse.
         
      
            25
         
         
            Det fremgår af forelæggelsesafgørelsen, at Gardinia Home Decor til støtte for sin påstand har gjort gældende, at de i hovedsagen omhandlede varer ved importen forelå samtidig med det supplerende tilbehør, dvs. endestykker, konsoller og ringe, hvilket gjorde det let at identificere deres påtænkte anvendelse som gardinstænger. Ifølge dette selskab er det uden betydning, at tilbehøret blev leveret i en mængde, der ikke svarede til det indførte antal stænger, idet en sådan forskel hænger sammen med, at de sælges inden for rammerne af et modulopbygget system. Gardinia Home Decor har tilføjet, at disse stængers bestemmelse også klart følger af den etiket, der var anbragt på emballagen af hver enkelt gardinstang. Gardinia Home Decor har gjort gældende, at de »forklarende bemærkninger til KN vedrørende pos. 8302« udtrykkeligt nævner gardinstænger i form af rør af metal som henhørende under denne position, og at den påtænkte undtagelse i disse bestemmelser for så vidt angår rør skåret i afpassede længder ikke er relevante i denne sag, eftersom de omhandlede rør er udstyret med dertil passende plastpropper.
         
      
            26
         
         
            Hovedtoldkontoret har principalt gjort gældende, at de omhandlede stænger kun kan tariferes i KN-underposition 83024190, hvis de er indført som enhed sammen med de holdere, der skal bruges til at fastgøre dem på en væg eller i loftet. Ifølge Hovedtoldkontoret kan disse stænger ikke tariferes som et gardinsystem, der findes i »adskilt eller ikke samlet stand« i den forstand, hvori udtrykket er anvendt i den almindelige tariferingsbestemmelse 2, litra a), andet punktum, i de almindelige tariferingsbestemmelser vedrørende HS, eftersom det på tidspunktet for frembydelsen for toldvæsenet var umuligt at vide, med hvilken vare de skulle sammensættes. Desuden havde visse importer bestået udelukkende af stænger.
         
      
            27
         
         
            Kontoret har endvidere gjort gældende, at tariferingen er baseret på varens objektive beskaffenhed og ikke på beskrivelsen af varen eller dennes emballage. De rør, der er indført, har imidlertid ingen specifikationer såsom udboringer, udfræsninger eller længderiller til glidere, der identificerer bestemmelsen til brug som gardinstænger, og beskyttelsesplastpropperne i hver ende anvendes ikke udelukkende til disse stænger. De forklarende bemærkninger til HS vedrørende pos. 8302 bekræfter, at gardinstænger bestående af rør, der er skåret i afpassede længder eller blot gennemborede, tariferes efter metallets beskaffenhed.
         
      
            28
         
         
            Den forelæggende ret er af den opfattelse, at hvis ikke de varer, der er genstand for tvisten i hovedsagen, kan tariferes i KN-underposition 83024190, skal disse uomtvisteligt tariferes i KN-underposition 73063077, idet den pågældende ret har præciseret, at de underpositioner, som Gardinia Home Decor ved toldangivelsen af varerne har henvist til, efter rettens opfattelse ikke er relevante.
         
      
            29
         
         
            I denne henseende har den forelæggende ret for det første anført en række bemærkninger, der taler for tarifering i KN-underposition 83024190 af varer af metal, som har de i hovedsagen omhandlede objektive karakteristika. Den forelæggende ret har navnlig baseret sig på bestemmelserne under overskriften til det afsnit i KN, hvor denne underposition findes, samt på de forklarende bemærkninger til HS vedrørende pos. 8302, i hvilken gardinstænger udtrykkeligt er nævnt.
         
      
            30
         
         
            For det andet stiller denne ret spørgsmål om, hvorvidt sådanne varer, såfremt det ikke findes, at deres karakteristika i sig selv identificerer bestemmelsen til brug som gardinstænger, alligevel på grundlag af deres anvendelse inden for rammerne af et modulopbygget system kan tariferes i KN-underposition 83024190, når de er indført sammen med supplerende bestanddele, hvoraf den pågældende bestemmelse fremgår, selv om rørene dels ikke er emballeret sammen med disse andre bestanddele, og dels ikke er indført i et tilsvarende styktal.
         
      
            31
         
         
            På denne baggrund har Finanzgericht Baden-Württemberg (domstol i skatte- og afgiftsretlige sager i Baden-Württemberg) besluttet at udsætte sagen og forelægge Domstolen de følgende præjudicielle spørgsmål:
            
                     »1)
                  
                  
                     Skal underposition 83024190 i den kombinerede nomenklatur fortolkes således, at den også omfatter varer af metal, der indføres som gardinstænger i forskellige længder i et modulopbygget system, har et ensartet cirkelformet tværsnit på 16, henholdsvis 20 mm i hele længden, er hule og svejset på langs, hvis overflader enten er lakerede eller galvaniserede, som er emballeret enkeltvis i folie og forsynet med et mærke, hvoraf bestemmelsen til brug som gardinstang fremgår, og som i hver ende er lukket med en plastprop, der skal beskytte stængerne mod beskadigelse under transport og udstilling, men som også kan anvendes i stedet for et dekorativt endestykke, der i givet fald skal købes separat?
                  
               
                     2)
                  
                  
                     Såfremt det første spørgsmål besvares benægtende:
                     Skal det første spørgsmål besvares anderledes, når stængerne indføres sammen med andre dele, hvoraf anvendelsesformålet som gardinstang fremgår, selv om delene ikke er emballeret sammen som sæt og heller ikke indføres i tilsvarende styktal?«
                  
               
      
      Om de præjudicielle spørgsmål
   
   
            32
         
         
            Af artikel 99 i Domstolens procesreglement følger, at såfremt et præjudicielt spørgsmål er identisk med et spørgsmål, Domstolen allerede har afgjort, såfremt besvarelsen af et sådant spørgsmål klart kan udledes af retspraksis, eller såfremt besvarelsen af det præjudicielle spørgsmål ikke giver anledning til nogen rimelig tvivl, kan Domstolen til enhver tid på forslag fra den refererende dommer og efter at have hørt generaladvokaten beslutte at træffe afgørelse ved begrundet kendelse.
         
      
            33
         
         
            Denne bestemmelse skal anvendes i denne sag.
         
      
      
         Om det første spørgsmål
      
   
   
            34
         
         
            Med sit første spørgsmål anmoder den forelæggende ret Domstolen om at udtale sig om, hvorvidt KN-underposition 83024190 skal fortolkes således, at den omfatter varer af metal som de i hovedsagen omhandlede, der indføres i forskellige længder som gardinstænger, som indgår i et modulopbygget system, som har et ensartet cirkelformet tværsnit på 16 eller 20 mm, som er hule og svejset på langs, og hvis overflader er enten lakerede eller galvaniserede, som er emballeret enkeltvis, som er forsynet med et mærke, hvoraf bestemmelsen til brug som gardinstænger fremgår, og hvor hver ende er lukket med en plastprop til beskyttelse af stængerne mod beskadigelse under transport og udstilling, men som også kan anvendes i stedet for et dekorativt endestykke, der i givet fald skal købes separat.
         
      
            35
         
         
            Indledningsvis må det fremhæves, at når Domstolen er forelagt en anmodning om præjudiciel afgørelse vedrørende tarifering, er dens opgave i højere grad at oplyse de nationale retter om de kriterier, ved anvendelse af hvilke den nationale ret er i stand til at tarifere de pågældende produkter korrekt i KN, end selv at foretage denne tarifering, og dette så meget desto mere som Domstolen ikke nødvendigvis er i besiddelse af alle de hertil nødvendige oplysninger. De nationale retter er således under alle omstændigheder bedre i stand til at foretage tariferingen, og derfor tilkommer det disse at foretage tariferingen af de i hovedsagen omhandlede varer i lyset af Domstolens besvarelse af de af denne ret forelagte spørgsmål (jf. bl.a. dom af 15.5.2019, Korado, C-306/18, EU:C:2019:414, præmis 33 og 34, og af 16.5.2019, Estron, C-138/18, EU:C:2019:419, præmis 67-69).
         
      
            36
         
         
            Endvidere må det bemærkes, at det for det første fremgår af de almindelige tariferingsbestemmelser vedrørende KN, at tariferingen af varer skal ske i henhold til positionsteksterne og de til afsnit og kapitler knyttede bestemmelser, og for det andet, at overskrifter til afsnit, kapitler og underkapitler alene tjener til orientering. Desuden fremgår det af fast retspraksis, at det følger af såvel retssikkerheds- som kontroltekniske hensyn, at det afgørende kriterium for tarifering af varer normalt vil være disses objektive karakteristika og egenskaber som beskrevet i den enkelte position i KN og de supplerende bestemmelser til dennes afsnit og kapitler (jf. bl.a. dom af 3.3.2016, Customs Support Holland, C-144/15, EU:C:2016:133, præmis 26 og 27, af 16.5.2019, Estron, C-138/18, EU:C:2019:419, præmis 50 og 51, og af 5.9.2019, TDK-Lambda Germany, C-559/18, EU:C:2019:667, præmis 26).
         
      
            37
         
         
            Det fremgår også af Domstolens praksis, at hvis tariferingen ikke kan foretages alene på grundlag af den omhandlede vares objektive kendetegn og egenskaber, er varens bestemmelse imidlertid kun et relevant kriterium, såfremt varen og dens bestemmelse hænger uløseligt sammen, idet det præciseres, at det er tilstrækkeligt at tage hensyn til det, som varen i det væsentlige er bestemt til, og denne sammenhæng kan påvises ud fra varens objektive karakteristika og egenskaber (jf. i denne retning bl.a. dom af 17.7.2014, Sysmex Europe, C-480/13, EU:C:2014:2097, præmis 31 og 32, af 12.5.2016, Toorank Productions, C-532/14 og C-533/14, EU:C:2016:337, præmis 35, og af 5.9.2019, TDK-Lambda Germany, C-559/18, EU:C:2019:667, præmis 27).
         
      
            38
         
         
            Endelig har Domstolen flere gange fastslået, at de forklarende bemærkninger til KN og HS på trods af deres manglende bindende virkning udgør vigtige hjælpemidler til at sikre en ensartet anvendelse af den fælles toldtarif, hvorfor de som sådan kan betragtes som gyldige bidrag til dens fortolkning (jf. bl.a. dom af 19.10.2017, Lutz, C-556/16, EU:C:2017:777, præmis 40, af 15.11.2018, Baby Dan, C-592/17, EU:C:2018:913 præmis 55, og af 15.5.2019, Korado, C-306/18, EU:C:2019:414, præmis 35).
         
      
            39
         
         
            Indledningsvis skal det bemærkes, at den forelæggende ret i det foreliggende tilfælde – efter at have undersøgt vareprøver af de i hovedsagen omhandlede varer – navnlig i det første spørgsmål til Domstolen har kvalificeret disse varer som »varer af metal, der indføres […] som gardinstænger«. Denne kvalificering følger af en ren konstatering af faktiske omstændigheder, som det ikke tilkommer Domstolen at drage i tvivl under en præjudiciel sag, i særdeleshed ikke, når den forelæggende ret ikke har anmodet Domstolen om at udtale sig om en sådan kvalificering, men har begrænset sig til spørgsmålet om tariferingen af de omhandlede varer (jf. analogt dom af 16.2.2006, Proxxon, C-500/04, EU:C:2006:111, præmis 25).
         
      
            40
         
         
            På denne baggrund har den forelæggende ret rejst spørgsmålet om, hvorvidt den i hovedsagen omhandlede vare skal tariferes i KN-underposition 83024190, idet den i modsat fald agter at tarifere varen i KN-underposition 73063077. Den forelæggende ret har vedrørende rækkefølgen med rette anført, at det fremgår af tredje afsnit i bestemmelse 2, der er indeholdt i de indledende bestemmelser i KN’s afsnit XV, at de under dennes kapitel 83 henhørende varer generelt er undtaget fra KN’s kapitel 73, hvorfor tarifering i en af underopdelingerne til det førstnævnte kapitel, som er mest specificeret, må overvejes, før eventuel tarifering i en underopdeling til det sidstnævnte kapitel undersøges.
         
      
            41
         
         
            Den forelæggende ret tager også med rette udgangspunkt i det princip, hvoraf følger, at den i hovedsagen omhandlede tarifering ikke afhænger af, om den omhandlede vare i sig selv kan betragtes som en vare af uædle metaller eller blot som en del af en sådan vare, navnlig eftersom bestemmelse 1 i de indledende bestemmelser til kapitel 83, der er indeholdt i afsnit XV i HS, bestemmer, at i henhold til dette kapitel skal »dele af uædle metaller […] tariferes i den samme position som de varer, hvortil de er dele« (jf. analogt dom af 16.2.2006, Proxxon, C-500/04, EU:C:2006:111, præmis 32), bortset fra visse undtagelser, som er irrelevante i det foreliggende tilfælde, på grundlag af den mulige tarifering, som denne ret forestiller sig.
         
      
            42
         
         
            I denne henseende må det efter den analysemodel, der er bestemt ved tariferingsbestemmelse 1 i de »almindelige tariferingsbestemmelser vedrørende [KN]«, konstateres, at en vare som den i hovedsagen omhandlede hverken omfattes udtrykkeligt af ordlyden af pos. 8302 i KN eller af de bestemmelser, der henhører under afsnit XV eller KN’s kapitel 83. En sådan vare findes heller ikke i overskrifterne til dette afsnit eller dette kapitel.
         
      
            43
         
         
            Det fremgår imidlertid af opbygningen af pos. 8302 og af ordlyden af underposition 83024190 i KN, at sidstnævnte har karakter af en opsamlingsposition, eftersom den omfatter »andre« beslag, tilbehør og lignende varer af uædle metaller til bygninger end dem »til døre, undtagen glasdøre« og »til vinduer og glasdøre«. Derfor er det på ingen måde udelukket, at EU-lovgiver havde til hensigt at henføre en vare som den, der er genstand for tvisten i hovedsagen, under denne underposition (jf. analogt dom af 12.4.2018, Medtronic, C-227/17, EU:C:2018:247, præmis 43, og af 12.7.2018, Profit Europe, C-397/17 og C-398/17, EU:C:2018:564, præmis 38).
         
      
            44
         
         
            Derudover indeholder forklarende bemærkninger til HS vedrørende pos. 8302 væsentlige oplysninger for tariferingen af den omhandlede vare. I denne bestemmelse hedder det nemlig i andet afsnit, afsnit D), nr. 5), at »beslag til gardiner […] (fx. stænger, rør, rosetter, konsoller, spændebånd, kvastholdere, klemmer, glide- eller løberinge […]« er blandt de »beslag, tilbehør og lignende varer til bygninger« af uædle metaller, som er henhørende under denne position, men at »stænger og rør, anvendelige som gardinstænger […] skåret i afpassede længder og blot gennemborede, tariferes efter metallets beskaffenhed«.
         
      
            45
         
         
            Det følger heraf, at gardinstænger af uædle metaller i princippet skal tariferes i KN-pos. 8302, nærmere bestemt i KN-underposition 83024190, medmindre disse stænger består af profiler, rør eller stænger, der blot er skåret i den afpassede længde.
         
      
            46
         
         
            Denne fortolkning understøttes af Kommissionens gennemførelsesforordning (EU) 2017/1472 af 11. august 2017 om tarifering af visse varer i den kombinerede nomenklatur (EUT 2017, L 210, s. 1), som ganske vist ikke finder anvendelse ratione temporis på tvisten i hovedsagen, men som alligevel indeholder oplysninger, der er relevante analogt i denne sag. I bilaget til den pågældende forordning hedder det, at en »[s]tang af aluminium (en såkaldt »badeforhængsstang«) beregnet til ophæng af forhæng«, som består af to gliderør med en fjedermekanisme, der er designet til at skabe en blokering mellem vægge, skal »tarifereres […] under varekode KN 83024190 som »andre beslag, tilbehør og lignende varer, af uædle metaller, til bygninger«« navnlig under henvisning til, at »[i] betragtning af artiklens objektive karakteristika ([bl.a.] at artiklen kun kan bære begrænset vægt, f.eks. et forhæng) er den designet som en forhængsstang«, og at »[g]ardinstænger tariferes i pos. 8302 (se også de forklarende bemærkninger til [HS] pos. 8302, andet afsnit, afsnit D), nr. 5))«.
         
      
            47
         
         
            I det foreliggende tilfælde er det med rette den forelæggende rets opfattelse, at mærkningen af de i hovedsagen omhandlede rør af metal, som angiver disse rørs bestemmelse til brug som gardinstænger, ikke er afgørende i forhold til tariferingen af disse rør i KN-underposition 83024190. Det er således ubestridt, at hverken ordlyden af pos. 8302 i KN eller de indledende bestemmelser til KN’s kapitel 83 omhandler produktets præsentationsmåde, hvorfor denne omstændighed ikke er afgørende for produktets tarifering i KN (jf. analogt kendelse af 9.1.2007, Juers Pharma, C-40/06, EU:C:2007:2, præmis 29 og den deri nævnte retspraksis, og dom af 15.12.2016, LEK, C-700/15, EU:C:2016:959, præmis 45).
         
      
            48
         
         
            Imidlertid forekommer den i hovedsagen omhandlede vare ifølge denne rets konstateringer af de faktiske omstændigheder at besidde de objektive karakteristika for gardinstænger af uædle metaller, som kan henhøre under KN-underposition 83024190. Det er nemlig i forelæggelsesafgørelsen angivet, at de omhandlede rør er emballeret enkeltvist i en beskyttende folie og lukket i hver ende med plastpropper, som kan anvendes som dekorative endestykker, hvilket viser en påtænkt anvendelse, hvor varens ydre fremtræden eller dens ornamentale anvendelse udgør et vigtigt kriterium til forskel fra eksempelvis en anvendelse som rørledning. Desuden fremgår det, som hovedtoldkontoret har gjort gældende for den forelæggende ret, at de omhandlede rørs overflader – selv om disse rør hverken er gennemborede eller udfræsede eller forsynet med riller til glidere – imidlertid er galvaniserede eller lakerede, hvilket giver dem en kobberfarvet eller anden farvet fremtræden, hvorfor der ikke er tale om rør skåret i afpassede længder som omhandlet i den i andet afsnit, afsnit D), nr. 5), in fine i den i de forklarende bemærkninger til HS vedrørende pos. 8302 påtænkte undtagelse.
         
      
            49
         
         
            Desuden kan den omstændighed, at den omhandlede vare ikke er blevet indført systematisk sammen med holdere til fastgørelse på en væg eller i loftet – i modsætning til hvad hovedtoldkontoret har gjort gældende for den forelæggende ret – ikke i sig selv fratage varen dens objektive karakteristika som gardinstang af uædle metaller. Det følger på ingen måde af ordlyden af KN eller de forklarende bemærkninger til KN og HS, at en sådan omstændighed kan være til hinder for, at en vare som den i hovedsagen omhandlede tariferes i KN-underposition 83024190.
         
      
            50
         
         
            På baggrund af de ovenstående bemærkninger må det første spørgsmål besvares således, at den kombinerede nomenklatur, der er indeholdt i bilag I til forordning nr. 2658/87, som ændret ved forordning nr. 861/2010, skal fortolkes således, at gardinstænger af uædle metaller henhører under underposition 83024190, medmindre disse stænger består af profiler, rør eller stænger, der blot er skåret i afpasset længde, hvilket det tilkommer den forelæggende ret at efterprøve med henblik på selv at foretage tariferingen af de i hovedsagen omhandlede varer i lyset af Domstolens besvarelse af det af denne ret forelagte spørgsmål.
         
      
      
         Om det andet spørgsmål
      
   
   
            51
         
         
            I betragtning af det svar, der er givet på det første spørgsmål, er der ikke anledning til at besvare det andet spørgsmål.
         
      
      Sagsomkostninger
   
   
            52
         
         
            Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne.
         
       
         
            Af disse grunde bestemmer Domstolen (Sjette Afdeling):
         
       
            
               
                  Den kombinerede nomenklatur, der er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved Kommissionens forordning (EU) nr. 861/2010 af 5. oktober 2010, skal fortolkes således, at gardinstænger af uædle metaller henhører under underposition 83024190, medmindre disse stænger består af profiler, rør eller stænger, der blot er skåret i afpasset længde, hvilket det tilkommer den forelæggende ret at efterprøve med henblik på selv at foretage tariferingen af de i hovedsagen omhandlede varer i lyset af Domstolens besvarelse af det første af de forelagte spørgsmål.
               
            
          
            
               
                  Underskrifter
               
            
         (
         *1
      ) – Processprog: tysk.